Биылғы ҰБТ-да 140 балды әлі ешкім жинаған жоқ
DATE: 12:30, 21 Маусым 2024 | GMT +5
TITLE: Биылғы ҰБТ-да 140 балды әлі ешкім жинаған жоқ
URL: https://kaz.inform.kz/news/biilgi-ubt-da-140-baldi-al-eshkm-zhinagan-zhok-36aa10/
META: DATE: 12:30, 21 Маусым 2024 | GMT +5
TOTAL WORDS: 220
AUTHOR(S):
TEXT: ҰБТ басталғалы шекті балды 76% талапкер жинады. Орташа балға келетін болсақ, ол — 68 балл. Ең жоғары балл — 138, 8 адам 137 балл жинады. Қазіргі таңда тестке қатысушылардың басым бөлігі, атап айтқанда, 18 пайызы — «математикафизика», 16 пайызы — «биологияхимия» пәндер комбинациясын тапсырды. 15 пайызы — «Шығармашылық емтихан» комбинациясын таңдаған. Ерекше білім беру қажеттілігі бар оқуға түсушілер үшін қолайлы жағдай жасаудың арқасында ҰБТ-ға бес аптаның ішінде 577 талапкер қатысты. Осы аптада жоғары оқу орындарының қабылдау комиссиясы өз жұмысын бастап, 25 тамызға дейін оқуға түсуге құжат қабылдайды. Сондай-ақ, «Педагогикалық ғылымдар» және «Денсаулық сақтауға» түсушілер үшін міндетті болып табылатын емтихандар басталды. Жоғары оқу орындары 10 тамызға дейін шығармашылық емтиханға қатысуға өтініш қабылдап, емтиханның өзін 7 шілде мен 15 тамыз аралығында өткізеді. Грант конкурсына құжат қабылдау 13-20 шілде аралығында, ал төтенше жағдай жарияланған 6 облыста 13-24 шілде аралығында жүзеге асады. Бүгінгі таңда 396 ереже бұзу фактісі анықталды. Оның ішінде 267 талапкер смартфон, шпаргалка және басқа да тыйым салынған заттарды алып өту әрекеті салдарынан тест тапсыру мүмкіндігінен айырылды. Тестілеу кезінде ережелерді бұзғаны үшін аудиториядан 120 адам шығарылып, олардың нәтижелері жойылды. Бейнежазбаны тексерген соң ереже бұзған 9 адамның нәтижесі жойылды. Бөгде тұлғалар анықталған жоқ. Айта кетсек, 2024 жылғы ҰБТ аяқталғаннан кейін сол жылдың 31 қазанына дейін тестілеудің бейнежазбасына талдау жасалады. Тыйым салынған заттарды пайдалану немесе ереже бұзу фактілері анықталған жағдайда талапкердің ҰБТ нәтижесі жойылады
